איילת פריש (נולדה ב-12 באוגוסט 1972) היא דוברת, יועצת אסטרטגית, פרשנית אקטואליה ואשת עסקים ישראלית. כיהנה כדוברת בית הנשיא.
ביוגרפיה.
פריש נולדה בשם איילת בוימל בקיבוץ להבות חביבה, בת לוולטר ולרותי. אביה, יליד ז'ואאו פסואה שבברזיל ובן להורים שהיגרו לשם מפולין, עלה לישראל בשנת 1949 והיה מחנך בכפר הנוער מאיר שפיה. אמה, ילידת תוניסיה וצאצאית של הרב יעקב בוקארה, היא אחות במקצועה, שעבדה במרכז לבריאות הנפש שער מנשה.
בילדותה, טופלה בין היתר על ידי אבי בניהו שמתגורר בקיבוץ, ומי שלימים היה לדובר צה"ל. כמו כן הייתה פעילה בתנועת השומר הצעיר.
בראשית שנות האלפיים מונתה לדוברת הקיבוץ הארצי, ולאחר מכן עבדה בדוברות יושב ראש הכנסת בתקופתו של אברהם בורג. בשנת 2004 קיבלה הצעה מראש לשכתו של שמעון פרס, אפרת דובדבני, להצטרף לצוותו לקראת כניסתו לתפקיד המשנה לראש הממשלה והשר לפיתוח הנגב והגליל בממשלה השלושים, וכיהנה כדוברת של פרס לאורך כהונתו זו.
בשנת 2007, עם היבחרו של פרס לתפקיד נשיא המדינה, מונתה פריש לדוברת בית הנשיא ושימשה בתפקיד זה במשך 7 שנות הקדנציה. היא נודעה כמקורבתו של פרס וכאשת אמונו, הן בתקופה זו והן לאחר סיום תפקידו כנשיא.
עם סיום כהונתה הקימה את חברת "פריש ייעוץ אסטרטגי בע"מ" ובמסגרת זו שימשה כמנהלת מערך התקשורת של מפלגת יש עתיד. כמו כן הקימה "מועדון מיליארדרים" במסגרתו מספקת ללקוחותיה האמידים שירותי ייעוץ ייחודיים.
נוסף על פעילותה התקשורתית, פריש היא ממייסדי ויוזמי קרן ההון-הסיכון "ניו ארה", יחד עם אנשי העסקים גידי ארגוב ורן שמחה. פריש מכהנת כסמנכ"לית הפיתוח העסקי בקרן.
עם לקוחותיה נמנים הנדבן ואיש העסקים סילבן אדמס, שעבורו ניהלה את התקשורת והמיתוג של מרוץ האופניים ג'ירו ד'איטליה ואת ארגון הופעתה של הזמרת מדונה באירוויזיון בתל אביב; היזם אראל מרגלית, עבורו ניהלה את השקת מרכז הסייבר העולמי בניו יורק במסגרת Margalit Startup City; הפרקליט האמריקאי אלן דרשוביץ; קבוצת התרבות והמוזיקה זאפה.
פריש מופיעה לעיתים קרובות כפרשנית אקטואליה בחדשות הבוקר ובתוכניות שונות של חברת החדשות.
השכלה וחיים אישיים.
לפריש תואר ראשון בתקשורת וניהול מהמסלול האקדמי המכללה למינהל, ותואר שני בתקשורת ועיתונאות מהאוניברסיטה העברית בירושלים.
נשואה לעדי, בכיר בעולם הביומד וסגן אלוף במילואים ביחידת שלדג, והם הורים לארבעה. מתגוררת ביישוב הקהילתי עשרת.
אינפיניטי (סדרת טלוויזיה)
אינפיניטי היא סדרת דרמה ומדע בדיוני לנוער שנוצרה ונכתבה בידי ליאור ירון יחד עם נעה גוסקוב והדר ארזי סראנו ובוימה על ידי רינה הורן. הסדרה עלתה לשידור בערוץ זום, לצופי Yes, ב-28 ביולי 2022.
תקציר העלילה.
גאיה שקד, נערה מבריקה וחכמה נחושה לנצח בתחרות המתמטיקה של פרויקט X שבה היא משתתפת יחד עם חבריה (אלימלך, דניאל ולילוש).
גאיה מתאהבת בארי (ילד בן 17 שהגיע מהעתיד) ארי וגאיה חוקרים מקרה מוות של תלמיד מהפרויקט (גאיה שקד היא התלמידה שנהרגה).
הכתובת הדו-לשונית מצ'ינקיי
הכתובת הדו־לשונית מצ'ינֶקֶיי היא כתובת עתיקה הכתובה בפיניקית ובלווית, המתוארכת למחצית השנייה של המאה ה-8 לפנה"ס. הכתובת נחשפה בשנת 1997 ליד הכפר צ'ינֶה , כ-30 ק"מ דרומית לאדנה בקיליקיה. הממצא פורסם ותואר לראשונה בשנת 1999, והמהדורה הראשונה של הכתובת פורסמה בשנת 2000. עם השנים נוספו תוספות חשובות לפרשנות הכתובת.
הכתובת חולקת מאפיינים דומים עם כתובת אזתוד מאזתודי (קאראטפה). שתי הכתובות הן כתובות דו־לשוניות פיניקיות־לוויות, העוקבות אחר מלכי אדנה העתיקה מ"בית מופסוס" (המצוין בפיניקית כ"מפש" ובהירוגלפים הלווים כ־muksa), המוכר כמופסוס , מלך אגדי מהמיתולוגיה היוונית.
רקע.
הממצא שעליו נמצאה הכתובת הוא פסל של אל הסערה תרחונזה, בעל זקן ותסרוקת תלתלים, חובש כובע אלוהי בעל זוג קרניים, עוטה צעיף המשתלשל מכתפו השמאלית ולובש בגד בעל שרוולים קצרים עד מרפקיו. למתניו חגורה רחבה המתחברת לרצועה אלכסונית על גבו. ידיו שלובות ומחזיקות חפץ בלתי־מזוהה, ועל ידו הימנית חורים ששימשו אולי להצמדת חפץ אחר. מעל גבותיו שרידי עופרת של חפץ שהוצמד לשם. הכתובת נכתבה על ידי המלך הידוע בשם Uriakki, Urikki, Uriyikki ו־Urik, בטקסטים אשוריים, המקביל ל-War(a)ika בלווית. השאלה אם זה הוא "אורכ" מכתובת אזתוד (טור א' שורה 2) שנויה במחלוקת. מלך זה היה וסאל של אשור בממלכת קוה (קיליקיה). בלווית אזור זה היה ידוע בשם 'חִיַוַ'.
בכתובת מונומנטלית זאת התייחס המלך למערכת היחסים בין ממלכתו לשליטיו האשורים. כמו כן, בגרסה הפיניקית של הכתובת, המלך טוען שבנה 15 מבצרים בממלכתו. בגרסה הלווית של אותה כתובת, אותו משפט מתפרש בצורה שגויה כהתייחסות להרס מבצרים.
הכתובות.
הכתובת הפיניקית.
הכתובת הפיניקית המקורית היא:
משמעותה היא: "אנכי ו[ריכ בן...] ממשפחת מפש [מלך הדננים?] ברוך־בעל, אשר [הרחבתי] בית ארץ עמק [אדן בעבור] בעל ובעבור הא[לים ו גם סוס [על סוס ו על . ומלך [אשור ו]כל בית אשור היו לי לאב [ול]אם, והדננים והאשורים היו לבית אחד. ובנה אנכי מצודו[ת], במוצא שמש שמונה 8 ובמבוא שמש שבע 7, והיו 15 (יחד). ובמק[ומות...] (אלה אשר) נלחצו הושבתי ש[ם...]בעל־כר שלווה, ישע, שובע ו[כל?] נועם אֶל מלך זה, ואף ב[...] זה.".
הכתובת הלווית.
הכתובת הלווית היא תרגום כמעט מוחלט של הכתובת הפיניקית.
מונחים בכתובת.
בכתובת הלווית נזכר המונח "חִיַוִ", המקשר בין המונח "אַחִיַוַ", שהוא גלגול של אכאים, למונח קוה, שכן חֿ אנטולית מבוטאת לעיתים בשפות שמיות כק'. ייתכן שהשם התגלגל גם לחוי המקראי. המונח המקביל בכתובת הפיניקית הוא "דננים".
כמו השמטת ה"אַ" התחילית ב"(אַ)חִיַוַ", כך גם במונח "אשור" הושמטה בכתובת הלווית ה"אַ" התחילית, והשם נכתב "sura" במקום "Asura" במקום בו המונח הפיניקי המקביל הוא "אשֻר". יש הרואים במונח זה מקור לקיצור השם אשור לסוריה, כפי שמובא עוד אצל הרודוטוס (היסטוריות 7.63).
הן בכתובת הפיניקית והן בכתובת הלווית מוזכר "מפש/מֻכַּסַ" (במעתק פ־כ המוכר בין לווית לשפות שמיות), הנזכר גם בשתי השפות בכתובת אזתוד. השם מתועד גם כתב קווי ב' כ־Mo-qo-so ובחתית כ־Mu-uk-šu-uš, בהקשר מקוטע, אך מיד לאחר מכן מוזכרות התקפות על אלשיה בהן משתתף אַתַרשִיַ איש אַחִיַ. המונח מתקשר עם מופסוס היווני.
דז'נאן מוסה
דז'נאן מוסה (בבוסנית: Džanan Musa; נולד ב-8 במאי 1999) הוא כדורסלן בוסני המשחק בקבוצת ריאל מדריד, המשתתפת בליגת העל הספרדית וביורוליג בעמדת סמול פורוורד. הוא נבחר על ידי ברוקלין נטס בבחירה ה-29 בדראפט ה-NBA של 2018.
קריירה מוקדמת.
מוסה, שנולד בביחאץ', בוסניה והרצגובינה, החל לשחק כדורגל בהתחלה, לפני שבחר להתמקד בכדורסל. מוסה החל לשחק כדורסל לנוער במחלקת הנוער של בוסנה סרייבו, כשהיה בן 8. לאחר מכן עבר לסרייבו, לפני שהצטרף לקבוצה הקרואטית צדביטה זאגרב ב-2014.
קריירה מקצועית.
צדביטה זאגרב (2014–2018).
בדצמבר 2014, הוא חתם על חוזה עם צדביטה זאגרב הקרואטית. מוסא ערך את הופעת הבכורה שלו בתחרות האירופית ברמה הגבוהה ביותר, היורוליג, ב-15 באוקטובר 2015, מה שהפך אותו לשחקן התשיעי בצעירותו שערך את הופעת הבכורה שלו ביורוליג. מוסא שיחק ב-4:55 הדקות הראשונות של המשחק ורשם 4 נקודות.
ביוני 2017, מוסא השתתף באדידס יורוקאמפ, מחנה כדורסל שבסיסו בטרוויזו עבור מועמדים לדראפט ה-NBA. הוא נבחר לשחקן המשתפר ביותר במחנה 2017.
בעונת 2017/18, הוענק למוסה תואר הכוכב העולה של היורוקאפ, לאחר שהעמיד ממוצעים של 10.5 נקודות ו-3.2 ריבאונדים למשחק, ב-16 משחקים ששיחק במפעל. הוא גם נבחר לשחקן הצעיר של הליגה האדריאטית ולחמישיית העונה בעונת 2017/18.
ברוקלין נטס (2018–2020).
ב-12 באפריל 2018, מוסא הכריז על מועמדותו לדראפט ה-NBA של 2018, שם הוא היה צפוי להיבחר בסיבוב הראשון. ב-21 ביוני הוא נבחר עם בבחירה ה-29 על ידי ברוקלין נטס. ב-12 ביולי, הנטס החתימו את מוסה על חוזה רוקי. במהלך עונת הרוקי שלו, למוסא נשלח פעמים רבות לקבוצת ליגת הפיתוח של הנטס, לונג איילנד נטס.
ב-19 בנובמבר 2020, מוסה הועבר לדטרויט פיסטונס בטרייד שכלל שלוש קבוצות. ב-21 בדצמבר 2020 הפיסטונס ויתרו על מוסה.
אנאדולו אפס (2021).
ב-13 בינואר 2021, מוסה חתם על חוזה לשנתיים וחצי באנאדולו אפס מליגת העל הטורקית והיורוליג. ב-27 ביוני 2021, אנאדולו השתמשה באופציה שלהם לעזוב את החוזה ומוסה הפך לשחקן חופשי. בקדנציה הקצרה שלו במועדון הטורקי הוא שיחק ארבע הופעות ביורוליג וזמן משחק קצר בסך הכל של 12 דקות. הוא גם שיחק בשמונה משחקי ליגה טורקית, עם ממוצע של 11.4 נקודות למשחק.
בראוגן (2021–2022).
ב-21 ביולי 2021, מוסה חתם בבראוגן מליגת העל הספרדית. מוסה הפך לאחד השחקנים הטובים ביותר ששיחקו במועדון, והוביל אותו לגביע המלך בפעם הראשונה זה יותר מ-30 שנה. הרגעים הטובים ביותר של מוסה במדי הקבוצה כוללים שני משחקים נהדרים מול ולנסיה, שכללו 33 נקודות (44 מדד) ו-31 נקודות (47 מדד), סל ניצחון מול היריבה המושבעת של בראוגן, אוברדוירו, ו-25 נקודות במשחק הראשון נגד טנריפה. הוא נפצע באפריל במשחק נגד באסקט מנרסה, ותקוות הפלייאוף של בראוגן כמעט נעלמו. לאחר ששהה בבית חולים במשך כמה ימים, הוא הופיע כדי להשתתף במשחק של חברו לקבוצה מול סרגוסה וזכה לתשואות אדירה מהאוהדים המקומיים. הוא זכה במספר פרסי שחקן השבוע ובשני פרסי שחקן החודש, וזכה בפרס ה-MVP של הליגה הספרדית בעונת 2021/22, שחקן בראוגן הראשון שזכה אי פעם בפרס האישי היוקרתי ביותר בכדורסל הספרדי.
ריאל מדריד (2022–הווה).